## Program pomoćničkog ispita za zanimanje kozmetičar

### NN 12/2010 (25.1.2010.), Program pomoćničkog ispita za zanimanje kozmetičar

MINISTARSTVO GOSPODARSTVA, RADA I PODUZETNIŠTVA

247

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

KOZMETIČAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja kozmetičar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje kozmetičar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Tretman čišćenja i njege masne kože | Površinski očistiti kožu lica; lupom odrediti tip kože; odabrati pribor, zaštitna sredstva i preparate za tretman; pravilno izvesti piling, masažu lica i dekoltea, ekspresiju ili čišćenje i dezinfekciju kože lica te nanijeti masku i kremu. |
| Tretman čišćenja i njege suhe kože | Površinski očistiti kožu lica; lupom odrediti tip kože; odabrati pribor, zaštitna sredstva i preparate za tretman; pravilno izvesti piling, masažu lica i dekoltea, ekspresiju ili čišćenje i dezinfekciju kože lica te nanijeti masku i kremu. |
| Tretman čišćenja i njege normalne kože | Površinski očistiti kožu lica; lupom odrediti tip kože; odabrati pribor, zaštitna sredstva i preparate za tretman; pravilno izvesti piling, masažu lica i dekoltea, ekspresiju ili čišćenje i dezinfekciju kože lica te nanijeti masku i kremu. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Određivanje tipa kože i odabir preparata | Izabrati i pripremiti pribor te potrebna zaštitna sredstva za tretman, odrediti tip kože i prema njemu odabrati preparate za tretman te komunicirati s korisnicima uz pomoć unaprijed pripremljenog upitnika. |
| Aromaterapija lica | Pripremiti model te odabrati prikladno masažno sredstvo i eterična ulja, odabrati tehniku klasične ručne masaže i pokazati prikladne masažne pokrete te prepoznati kontraindikacije kod masaže. |
| Masaža leđa | Pripremiti model i odabrati prikladno masažno sredstvo, odabrati tehniku klasične ručne masaže i pokazati prikladne masažne pokrete te prepoznati kontraindikacije kod masaže. |
| Dnevna šminka | Odabrati pribor i preparate, predvidjeti redoslijed nanošenja pripravaka te pokazati preciznost i kreativnost kod šminkanja. |
| Depilacija potkoljenice | Odabrati potreban pribor i sredstva za depilaciju, navesti indikacije i kontraindikacije za izvođenje depilacije, pripremiti kožu korisnika usluge za depilaciju, predvidjeti tehniku depilacije voskom te dezinficirati kožu nakon depilacije. |

2.2. STRUČNO-TEORETSKI DIO ISPITA

Stručno-teoretski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju kozmetičar.

|  |  |
| --- | --- |
| Nastavna područja | Očekivani ishodi učenja |
| Kozmetologija | Razlikovati vrste kozmetologije te objasniti značaj i zadaću. Definirati kožu, nabrojiti njene zadaće i funkcije, navesti receptore kože, opisati građu i način obnavljanja kože, objasniti fiziologiju i proces starenja kože. Opisati značajke staračke kože i čimbenike ubrzanog starenja kože. Nabrojati tipove i opisati način njege kože, prepoznati T-zonu i objasniti njenu važnost kod utvrđivanja stanja kože. Nabrojati tipove emulzija i definirati pojmove emulgatora i aerosola, suspenzija, razlikovati sprejeve i pjene, navesti tvari koje stvaraju gelove i objasniti način priprave gela.  Nabrojati i razlikovati vrste disperznih sustava. Navesti osnovne značajke otopina, suspenzija i koloidnih sustava. Objasniti način djelovanja kozmetičkih supstancija na kožu i privjeske kože. Objasniti djelovanje i objasniti vrste emolijensa, konzervansa, humektanta, antioksidansa, boja i pigmenta, mirisa te aktivnih tvari. Navesti vrste i zadaću vitamina, hormona, enzima, bjelančevina, voćnih kiselina, baktericida, bakteriostatika, adstringenata, adsorbenata, antiflogistika, insekticida, tvari za zaštitu od UV-zraka, keratolitika, keratoplastika i pčelinjih proizvoda. Objasniti značenje i zadaću proizvoda i različitih pripravaka za čišćenje kože i kose. Objasniti značenje i zadaću njege kože. Nabrojati vrste krema za njegu kože, sastav, djelovanje i primjenu. Razlikovati kreme sa specijalnim djelovanjem i objasniti njihovu primjenu. Razlikovati losione i tonike. Navesti sastav, djelovanje, vrste i objasniti primjenu losiona, tonika, kozmetičkih ulja, gelova, aerosola. Razlikovati raspršenja i pjene. Navesti zadaću, djelovanje i podjelu maski prema osobinama kože. Nabrojati različite vrste maski. Nabrojati sredstva za izbjeljivanje i umjetno tamnjenje kože. Navesti sastav, vrste i objasniti primjenu podloga za šminku, pudera, rumenila, sjenila, raznih olovaka za šminkanje, maskara, ruževa i sjajila, lakova za nokte i odstranjivača lakova. Opisati pripravke dječje i muške kozmetike te pudere i posipe za njegu tijela. Navesti mirisne pripravke i objasniti primjenu aromatičnih i kolonjskih voda te parfema. Nabrojati osnovne i najčešće vrste preparata medicinske kozmetike. Definirati pojam hipoalergena kozmetika. Razlikovati iritativno-toksične, alergijske i fotodinamske reakcije kože koje nastaju uporabom kozmetičkih pripravaka. Prepoznati kozmetička sredstva koja mogu izazvati nusdjelovanje. |
| Primijenjena  kemija | Navesti vrste ugljikovodika i objasniti njihovu primjenu u kozmetici, opisati svojstva i nabrojati vrste alkohola važnih za struku, objasniti način primjene aldehida i ketona. Objasniti važnost organskih kiselina u preparatima, razlikovati reakcije esterifikacije, saponifikacije i kondenzacije, navesti osnovni sastav, vrste i primjenu lipida, voskova i voskastih tvari u preparatima. Navesti vrste i objasniti primjenu amino-kiselina, proteina i bjelančevina u preparatima: objasniti svojstvo amfoternosti, razlikovati udjele i koncentracije, opisati djelovanje jakih i slabih kiselina i lužina na kožu i adnekse, definirati pojam indikatora i pH-vrijednosti, razlikovati reakcije neutralizacije i hidrolize, izložiti osnove o redukciji i oksidaciji, objasniti važnost dezinfekcije i sterilizacije te navesti svojstva, vrste i način primjene dezinfekcijskih sredstava u salonu. Definirati pojmove dehidracija i hidratacija. Izložiti osnove o tvrdoći i načinu mekšanja vode, površinski aktivnim tvarima. Objasniti djelovanje sapuna i deterdženata te način njihove primjene u pranju kože, nabrojati važne preparate za njegu kože i adneksa, navesti njihov sastav, način djelovanja i primjenu preparata za čišćenje i njegu kože i adneksa. Razlikovati preparate za površinsku i dubinsku njegu kože i nokiju kao i za ukrašavanje noktiju. Objasniti značenje i zadaću zaštitnih pripravaka. Izložiti osnove zaštite od UV-zračenja i faktor zaštite od sunca. Nabrojati vrste zaštitnih pripravaka od UV-zraka i preparate za njegu kože nakon sunčanja. Opisati način zaštite od uboda insekata i navesti zaštitne profesionalne pripravke. Razlikovati djelovanje i sastav dezodoransa i antiperspiranata. Navesti sastav i objasniti primjenu dezodorantnih i antiperspirantnih pripravaka. Navesti zadaću, djelovanje i vrste depilatora. Razlikovati primjenu voskova i kemijskih depilatora u praksi. |
| Osnove  kozmetike | Izreći definiciju kozmetike, opisati način organizacije i nužnu opremu, te način održavanja higijene i zaštite u kozmetičkom salonu. Nabrojati pomoćna sredstva za tretman lica, opisati način prepoznavanja tipa kože i način čišćenja lica, objasniti zašto neka koža pripada određenom tipu, te prepoznati razliku između zdrave i bolesne kože. Objasniti način uočavanja patoloških procesa na koži, prepoznati da li je klijent za tretman u kozmetičkom salonu ili ga treba uputiti liječniku. Opisati lupu i vapozon te objasniti način njihova korištenja kao i aplikacije i skidanje maske. Navesti djelovanje, zadaću i vrste masaže, objasniti pokrete ruku kod masaže, opisati osnovne tehnike ručne masaže lica i dekoltea te nabrojati razne aparate za masažu i objasniti njihov princip rada. Navesti zadaću, vrste pilinga te način primjene pilinga. Opisati postupke rada kod preparativnog i aparativnog pilinga. Objasniti sve načine i aparate za omekšavanje kože lica, opisati postupak ekspresije, te način i sredstva za dezinfekciju kože nakon čišćenja. Opisati tehnike aplikacije i skidanja maski ovisno o obliku pripravaka. Nabrojati vrste seruma, raznih vrsta maski i ampula kao dodatak tretmanima te objasniti načine primjene i rad s takvim pripravcima u kozmetičkom salonu za lice i tijelo. Objasniti način primjene glikolne kiseline. Razlikovati depilaciju i epilaciju. Opisati način djelovanja i nabrojati vrste depilatora te metode otklanjanja dlačica. Nabrojati vrste aparata koji se koriste kod depilacija te vrste dezinfekcije nakon depilacije dlačica. Opisati način primjene voska i depilacijske kreme. Objasniti način oblikovanja, bojanja i način dekoloriranja obrva i trepavica. Razlikovati njegu mladenačke, normalne, suhe i masne kože. Opisati načine i sredstva za njegu zrele kože. Navesti zadaću i pokrete kod masaže tijela. Nabrojati tehnike masaže ruku i nogu. Izložiti osnove limfne drenaže i tehnike rada kod ručne i aparativne limfne drenaže. Objasniti hidromasažu i ostale važnije tehnike orijentalne masaže. Objasniti primjenu zračenja kože u kozmetičkom salonu odnosno korištenje kvarc lampi i solarija, vrste solarija, način rada sa solarijem, učinci i štetnost solarija, vrste UV zraka, vrste kontraidikacija pri zračenju u salonu i korist od zračenja. Objasniti što je celulit i način njegova tretmana. Nabrojati preparate i aparate za uklanjanje bora. Izložiti osnove o dermoabraziji i liftingu kože. Objasniti primjenu lasera i ultrazvuka u kozmetici. Nabrojati vrste eteričnih ulja koja se koriste u aromaterapiji. Opisati postupke aromaterapije lica i tijela. Nabrojati pribor, pravila i tehnike šminkanja. Razlikovati korektivno i dekorativno šminkanje. Izložiti osnove o dnevnom i večernjem make-upu. Opisati način primjene dekorativne kozmetike kod oslikavanja lica i tijela za specijalne prigode. |
| Dermatologija | Objasniti važnost kože i kožnih adneksa, prepoznati promjene i reakcije na koži koje su posljedice patoloških zbivanja, razlikovati vrste oštećenja i ozljeda na koži, navesti uzroke nastanka i o puteve širenja kožnih i spolnih bolesti; objasniti osnovne značajke pojedinih bolesti, razlikovati zarazne od nezaraznih bolesti i opisati način liječenja kožnih i spolnih bolesti te opisati preventivne mjere zaštite. Navesti poremećaje stabljike dlake, rasta dlake i objastniti alopeciju. Razlikovati seboreju i sebostazu te ostale bolesti lojnica i znojnica. Objasniti razliku u zaštiti i liječenju kože, noktiju i kožnih žlijezda, prepoznati promjene boje te upalne promjene na noktima. |
| Stručni račun | Rutinski koristiti osnovne računske operacije s realnim brojevima, (računski zadaci sa zagradama, eksponencijalnim zapisom realnog broja, zaokruživanjem decimalnih brojeva). Rješavati linearne jednadžbe s jednom nepoznanicom i primjenjivati ih u struci, nabrojati potencije baze 10, preračunavati mjere i iskazati metrički sustav mjera. Izračunati nepoznati član razmjera, računati omjere te njihovo skraćivanje i proširivanje, riješiti praktične probleme iz proporcionalnosti i pravila trojnog. Pomoću aritmetičke sredine izračunati prosječne vrijednosti, pomoću računa smjese odrediti omjere miješanja;definirati pojam postotka, razlikovati postotni račun više i niže 100, ispravno koristiti formule za kamatni račun, izračunati element kalkulacije, definirati pojmove: nabavna cijena, rabat, marža, porez – PDV, prodajna cijena i povrat poreza. |

3. OCJENJIVAČKI LIST

Praktični dio ispita – bodovna lista za praktični uradak

|  |  |  |
| --- | --- | --- |
| Radnje obavljene u okviru praktičnog dijela ispita (ispitnog uratka) | Broj bodova | |
| Mogući | Ostvareni |
| Priprema radnog mjesta | 0 – 05 |  |
| Redoslijed postupaka | 0 – 10 |  |
| Preciznost i urednost u radu | 0 – 10 |  |
| Tehnika i kvaliteta rada i komunikacija s  korisnicima | 0 – 15 |  |
| UKUPNO: | 0 – 40 |  |

Praktični dio ispita – bodovna lista za radne probe (svaka radna proba boduje se posebno)

|  |  |  |
| --- | --- | --- |
| Radnje obavljene u okviru praktičnog dijela ispita (radne probe) | Broj bodova | |
| Mogući | Ostvareni |
| Tehnika i kvaliteta rada | 0 – 10 |  |
| Preciznost, urednost i rezultat rada | 0 – 10 |  |
| UKUPNO po jednoj radnoj probi | 0 – 20 |  |
| UKUPNO najviše 3 radne probe | 0 – 60 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-37

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-247